Na temelju članka 209. Zakona o vodama (“Narodne novine” broj 153/09, 63/11., 130/2011 i 56/13) i članka 30. Statuta Općine Sveti Ivan Žabno (“Službeni glasnik Koprivničko – križevačke županije” broj 10/13) Općinsko vijeće Općine Sveti Ivan Žabno na 3. sjednici održanoj dana 13. rujna 2013. godine donijelo je

**O D L U K U**

**O IZMJENAMA ODLUKE O PRIKLJUČENJU NA KOMUNALNE**

**VODNE GRAĐEVINE ZA ODVODNJU**

**NA PODRUČJU OPĆINE SVETI IVAN ŽABNO**

Članak 1.

U Odluci o priključenju na komunalne vodne građevine za javnu odvodnju na području Općine Sveti Ivan Žabno (“Službeni glasnik Koprivničko – križevačke županije” broj 3/13) članak 1. mijenja se i glasi:

“Odlukom o priključenju na komunalne vodne građevine za javnu odvodnju na području Općine Sveti Ivan Žabno (u daljnjem tekstu: Odluka) utvrđuje se postupak priključenja i rokovi za priključenje na komunalne vodne građevine.”

Članak 2.

U članku 3. riječi: „Isporučitelj usluga odvodnje“ zamjenjuje se riječima:“Isporučitelj vodnih usluga javne odvodnje“.

Članak 3.

U članku 4. briše se stavak 3.

Članak 4.

Članak 7. se briše.

Članak 5.

Članak 9. mijenja se i glasi:

„Uz zahtjev za priključenje prilaže se dokaz o vlasništvu ili zakonitom posjedu građevine, odnosno druge nekretnine na katastarskoj čestici za koju se traži priključak.“

Članak 6.

U članku 10. stavak 1. mijenja se i glasi:

“Na temelju zahtjeva za priključenje Isporučitelj vodnih usluga javne odvodnje provodi postupak radi izdavanja Suglasnosti za priključenje i izdaje istu ukoliko su ispunjeni tehničko – tehnološki uvjeti za priključenje.”

Članak 7.

U članku 11. brišu se stavci 2. i 3.

Članak 8.

Naslov iznad članka 14. briše se.

Članci 14. do 22. brišu se.

Članak 9.

U naslovu iznad članka 23. broj „VII.“ zamjenjuje se brojem „VI.“

Članak 23. mijenja se i glasi:

„U slučaju kada gradnja određene komunalne vodne građevine nije predviđena godišnjim planom gradnje komunalnih vodnih građevina, ali je predviđen višegodišnjim planom gradnje komunalnih vodnih građevina unutar iduće 3 godine budući korisnici vodnih usluga koji bi se priključili na te građevine mogu sudjelovati u financiranju njihove gradnje, uz povrat uloženih sredstava u određenom roku, pod uvjetima utvrđenim ugovorom s Isporučiteljem vodne usluge.

Sredstva iz stavka 1. ovoga članka uplaćuju se na račun isporučitelja vodne usluge, a rok povrata sredstava ne može biti dulji od 5 godina od dana sklapanja ugovora. Budući korisnici vodnih usluga koji bi se priključili na komunalne vodne građevine, za koje nisu ispunjene pretpostavke iz stavka 1. ovoga članka, mogu sudjelovati u financiranju njihove gradnje, pod uvjetima utvrđenim ugovorom s Isporučiteljem vodne usluge, bez prava na povrat sredstava.“.

Članak 10.

U naslovu iznad članka 24. broj „VIII.“ zamjenjuje se brojem „VII.“

U članku 24. stavak 1. mijenja se i glasi:

“Isporučitelj vodne usluge javne odvodnje obavlja nadzor nad primjenom odredaba ove Odluke vezanih za postupak priključenja, tehničko – tehnološke uvjete i rokove priključenja te podnosi zahtjev za pokretanje prekršajnog postupka propisanog Zakonom o vodama.“

Članak 11.

Naslov iznad članka 25. briše se.

Članak 25. briše se.

Članak 12.

U naslovu iznad članka 26. broj „X.“ zamjenjuje se brojem „VIII.“

Članak 13.

Ova Odluka stupa na snagu osmog dana od dana objave u “Službenom glasniku Koprivničko-križevačke županije”.

OPĆINSKO VIJEĆE OPĆINE SVETI IVAN ŽABNO

KLASA: 363-02/13-01/02

URBROJ:2137/19-02/1-13-2

Sveti Ivan Žabno, 13. rujna 2013.

PREDSJEDNICA

Dunja Trakoštanec Jokić